બીજો, આપણને ફરી એ યાદ અપાવવામાં આવે છે કે ભાજપ અજેય નથી, પરંતુ તે એક જોરાવર પ્રતિસ્પર્ધી જરૂર છે. નરેન્દ્ર મોદી-અમિત શાહની ટુક્ડી જરાય ઢીલ છોડતી નથી. સરકારની નીતિઓને લઈને લોકોની નારાજગીને ભાજપ વિરુદ્ધના મતદાનમાં ફેરવવાની તક બનાવવા કોંગ્રેસ સજાગ બને એ પહેલાં એ બંનેએ તોડ કરી રાખ્યો હતો. એવો પક્ષ જે વિચારધારામાં એકમત હોય, એની સામેની લડતમાં વિપક્ષ તરીકે સંગઠિત થવાની વધુ જરૂર પડે છે. ફક્ત ચૂંટણીઓ પહેલાંની ચકાચોંધ કરનારી રેલીઓ પૂરતી નથી. જીત મેળવવી કોંગ્રેસ માટે પહોંચની બહારની વાત તો બનવાની જ હતી કેમ કે સળંગ ચૂંટણીઓ હારી ગયા બાદ એ રાજ્ય સ્તરે પૂરતી રીતે સંગઠિત જ નહોતું. હજુ પણ એ પક્ષ રાજ્ય-સ્તરનું નેતૃત્વ ધરાવતું નથી, જે ચૂંટણીથી મળતા વેગ પર નિર્માણનો પાયો નાખી શકે, જેમાં એણે ૭૭ બેઠકો જીતીને ૧૯૮૫ પછીનાં વર્ષો કરતાં સારું પ્રદર્શન કર્યું હતું. આમ, કોંગ્રેસે એ હકીકત પર વિચાર કરી કરીને રાજીના રેડ થઈ નિરાંત લેવાની જરૂર નથી કે એણે ભાજપ સામે સારી ટક્કર ઝીલી છે, જે ૩૦થી વધુ મતદારક્ષેત્રોનાં પરિણામોમાંના આંકડાઓમાં દેખાઈ આવી હતી.